**Kvietimas užsienio lituanistinių mokyklų mokytojams teikti paraiškas intensyvioms lituanistinėms studijoms Lietuvoje**

Lietuvos Respublikos švietimo ir mokslo ministerija siūlo **valstybines stipendijas lituanistinėms studijoms**. Studijos yra skirtos **užsienio lietuviams mokytojams**, kurie dirba su **ikimokyklinio arba mokyklinio amžiaus vaikais ir (ar) suaugusiaisiais lituanistinio švietimo įstaigose** (lituanistinėse mokyklose) užsienyje. Studijų metu mokytojai turės galimybę ne tik pagilinti lietuvių kalbos žinias, tačiau taip pat tobulinti didaktikos ir ugdymo psichologijos kompetencijas bei įgyti papildomų žinių apie Lietuvos kultūrą, istoriją, šiuolaikinį valstybės gyvenimą. Studijų trukmė – 15 kalendorinių dienų.

**Į užsienio lietuvių apibrėžimą įeina:**

* Išeivija (Lietuvos Respublikos piliečiai, ne mažiau kaip 3 metus gyvenantys užsienyje, arba užsienio valstybių piliečiai, netekę Lietuvos Respublikos pilietybės);
* Lietuvių kilmės užsieniečiai (užsieniečiai, kurių bent vienas iš tėvų ar senelių yra ar buvo lietuvis ir kurie save pripažįsta lietuviais).

**Kandidato statusui keliami reikalavimai:**

1. Kandidatas turi būti užsienio lietuvis;
2. Kandidatas turi dirbti lituanistinio švietimo įstaigoje užsienyje mokytoju su ikimokyklinio arba mokyklinio amžiaus vaikais ir (ar) suaugusiaisiais;
3. Kandidatas lietuvių kalbą turi mokėti ne žemesniu nei pažengusio kalbos vartotojo lygiu (B1);

**Atrankos kriterijai:**

* Pateiktų dokumentų atitikimas konkurso sąlygose nustatytiems reikalavimams: paraiška pateikta laiku, pateikti visi reikiami dokumentai;
* Kandidato atitikimas konkurso sąlygose nustatytiems reikalavimams (žr. **Kandidato statusui keliami reikalavimai**);
* Krašto lietuvių bendruomenės rekomendacijos pagrįstumas;
* Kandidato motyvacijos pagrįstumas;

**Finansinė dalis**

Atrinktiems lituanistinių studijų dalyviams bus skiriama **15 BSI valstybinė stipendija** – **285 Eur** studijų laikotarpiui. Stipendija yra skiriama tik studijų dalyvio išlaidų padengimui. Kartu atvykstančių šeimos narių ir panašaus pobūdžio išlaidos nėra dengiamos. Taip pat pažymėtina, kad Lietuvos valstybinė stipendija negali būti pridedama prie kitų mainų programose skiriamų stipendijų ar išmokų.

**Kelionės ir apgyvendinimo išlaidos studijų dalyviams nėra kompensuojamos.**

**Paraiškų teikimas ir konkurso eiga:**

* **Paraiškų pateikimo terminas yra 2019 m. kovo 24 d. imtinai. Būtinų pateikti dokumentų sąrašą rasite paraiškų teikimo sistemoje;**
* Po paraiškų pateikimo yra vertinamas jų tinkamumas, vėliau – paraiškų kokybė. Netinkamos paraiškos yra atmetamos ir jų kokybė nevertinama;
* Kandidatų paraiškos yra vertinamos atsižvelgiant į aukščiau nurodytus kandidatų atrankos kriterijus (žr. **Atrankos kriterijai**). Paraiškų kokybės vertinimą atlieka išoriniai vertintojai;
* Sprendimą dėl kandidatų rekomendavimo valstybės paramos skyrimui priima Tarptautinių studijų komisija (toliau – TSK);
* Atsižvelgdamas į TSK siūlymus, valstybės paramą atrinktiems kandidatams skiria Švietimo mainų paramos fondas;
* Apie paraiškų vertinimo rezultatus bei valstybės paramos skyrimą kandidatai bus informuojami individualiai per paraiškų teikimo sistemą.

**Kontaktinė informacija: *kursų vadovė prof. dr. Skirmantė Šarkauskienė*** skirmante.sarkauskiene@knf.vu.lt

***Kursų koordinatorė doc. dr. Skirmantė Biržietienė*** skirmante.birzietiene@knf.vu.lt